b'\n_START_ARTICLE_\nApolodoras\n_START_PARAGRAPH_\nApolodoras (Apollod\xc3\xb5ros; kartais vadinamas Apolodoru i\xc5\xa1 At\xc4\x97n\xc5\xb3; g. apie 180 m. pr. m. e. \xe2\x80\x93 m. po 120 m. pr. m. e.) \xe2\x80\x93 II a. pr. m. e. graik\xc5\xb3 ra\xc5\xa1ytojas ir filologas. Daugiausia \xc5\xbeinomas d\xc4\x97l savo poezijos, kuri chronologi\xc5\xa1kai atpasakoja Graikijos istorij\xc4\x85 nuo Trojos \xc5\xbelugimo XII a. pr. m. e. iki 144 m. pr. m. e. Jis buvo mokslininko Aristarcho mokinys. Palik\xc4\x99s Aleksandrij\xc4\x85 apie 146 m. pr. m. e. nuvyko \xc4\xaf Pergam\xc4\x85, galiausiai \xc4\xafsik\xc5\xabr\xc4\x97 At\xc4\x97nuose._NEWLINE_Apolodoro kronikoje datos nurodomos pagal tuo metu vald\xc5\xbeiusius archontus. Kadangi archontai da\xc5\xbenai valdydavo tik po vienerius metus, tai leid\xc5\xbeia gana tiksliai atsekti Apolodoro pasakojimo datas. Apolodoro darbai: \xe2\x80\x9eApie dievus\xe2\x80\x9c (detali graik\xc5\xb3 religijos istorija) ir Homero \xe2\x80\x9eLaiv\xc5\xb3 katalogo\xe2\x80\x9c komentaras (dvylikos knyg\xc5\xb3 apimties), kurio \xc5\xa1altinis buvo Strabono \xe2\x80\x9eGeografija\xe2\x80\x9c. Apie kai kuriuos tekstus sp\xc4\x97jama, kad autorius gal\xc4\x97j\xc4\x99s b\xc5\xabti Apolodoras. Tuo tarpu gausyb\xc4\x97 kritini\xc5\xb3 ir gramatini\xc5\xb3 ra\xc5\xa1t\xc5\xb3, kuriuos jis taip pat para\xc5\xa1\xc4\x97, m\xc5\xabs\xc5\xb3 laik\xc5\xb3 nepasiek\xc4\x97. Graik\xc5\xb3 mitologijos enciklopedija \xe2\x80\x9eBiblioteka\xe2\x80\x9c priskiriama Apolodorui, nors grei\xc4\x8diausiai \xc4\x8dia yra tas atvejis, kai v\xc4\x97lesnis autorius i\xc5\xa1 didel\xc4\x97s pagarbos priskiria ra\xc5\xa1tus savo pirmtakui.'